Jökull Sindri Gunnarsson Breiðfjörð söng í guðsþjónustu í gær , nýársdegi , á dvalar - og hjúkrunarheimilinu Grund . Kannski ekki í frásögur færandi en kirkjan . is hnaut um nafn hans þegar rýnt var í messuauglýsingar Morgunblaðsins . Þó ekki væri nema vegna nafnsins fallega og umfangsmikla væri gaman að hlýða á hann syngja , flaug um huga tíðindamanns . Líkt því sem fór um huga bankastjórans forðum daga sem vildi veita Dósóþeusi Tímótheusarsyni víxillán bara til að eiga hið skemmtilega nafn hans skjalfest í gögnum bankans . Lífið er nefnilega fullt af óvæntum glaðningum ef fólk hefur augun opin . Salurinn á Grund er bjartur og rúmgóður og fyrir enda hans er altari og það prýðir fögur mynd eftir Jóhann Briem . Í miðjum salnum var myndarlegt jólatré sem náði frá gólfi og hátt til lofts . Salurinn var þétt setinn umkringis tréð og til hliðar við það . Heimilisfólk og ættingjar . Kirkjan . is skaust inn fyrir dyr eftir að hafa heilsað heimilisprestinum , sr. Auði Ingu Einarsdóttur . Hún sagðist hafa verið prestur á heimilinu í tíu ár og kynni vel við það . Síðan hófst guðsþjónustan og sr. Auður Inga bauð fólk velkomið og óskaði öllum gleðilegs árs og friðar . Hún kynnti til leiks organistann , Kristínu Waage , og Grundarkórinn en sá kór er skipaður heimilismönnum og velunnurum . Hún hvatti fólk til að taka undir með kórnum eftir efni og getu . Og guðsþjónustan rak sig áfram eins og lög gerðu ráð fyrir . Snilldarsálmur sr. Matthíasar hljómaði , Hvað boðar nýárs blessuð sól ? Og síðan reis í tign sinni sálmurinn Fögur er foldin : þar sem segir að kynslóðir komi og kynslóðir fari . Prédikun prestsins var snjöll og temað var myndaalbúm lífsins . Þær myndir sem við höfum tekið með hönd eða huga , og skoðum , horfum aftur til þess sem er liðið . Og hún minnti á að það væru nánast alltaf gleðilegir atburðir í lífinu sem hefðu kallað á myndatöku í lífi fólks og það eitt væri góð ástæða fyrir því að renna í gegnum myndaalbúmin . Hvert annað á gömul manneskja svo sem að horfa ef ekki yfir þetta jarðneska líf þar sem hún sigldi forðum daga þöndum seglum ? Það var nú eflaust ævintýri hjá öllu þessu gamla og prúðbúna fólki – hugsaði kirkjan . is og horfði yfir salinn . Presturinn kynnti svo söngvarann sem var nú óbeint tilefni þess að kirkjan . is var á staðnum . Sr . Auður Inga sagði að hann hefði sungið hjá þeim í jólamessu . Hvatlegur maður , svartklæddur með brúnt hrokkið hár spratt á fætur . Hann söng af krafti og vel , ungur maður sem hefur sennilega alla burði til að verða stórsöngvari . Fagur söngur hans , góð rödd og ung augu hans ljómuðu í gleði söngsins . Ung augu og gömul mættust á fyrsta degi nýs árs . Og hann söng um engil Guðs og frið . Það eru tímamót – augnamót . Þegar fólkið tók að tínast úr hátíðarsalnum gripu margir í söngvarann og sögðu eitthvað við hann , sumir föðmuðu hann . Og nokkur gáfu honum merki og hann skaust til viðkomandi og faðmaði . Kirkjan . is snaraði sér að einsöngvaranum og þakkaði honum fyrir sönginn . Spurði hann ögn eins og hæfir stuttu ávarpi . „ Ég búinn að æfa söng lengi , “ sagði Jökull Sindri , „ lærði til dæmis hjá Gunnari Guðbjörnssyni , sem er pabbi minn . “ Hann sagðist vera að læra sálarfræði en hygðist síðar stunda nám í læknisfræði . „ Ég vinn hérna við umönnun og margt fleira , “ sagði hann og svipurinn var furðu drengjalegur , „ búinn að vinna hér í tvö og hálft ár , “ bætti hann við . Rödd úr hópnum smeygði sér inn í samtalið og sagði : „ Hann er líka bestur . “ Gamla fólkið brosti til hans , strauk hendur hans blíðlega og faðmaði . Hér var ungur maður og vaskur sem uppskar augljóslega eins og hann hafði sáð til enda skein góðvildin og ljúfmennskan af honum . Og söngbrautin virðist liggja fyrir honum slétt og björt sem og annað er hugur hans kýs að starfa við . Guðsþjónustan á hjúkrunar - og dvalarheimilinu Grund á nýársdegi 2020 sýndi kirkjuna að störfum í aðstæðum sem eru vandasamar . Starfið nýtur þess að vera borið uppi af traustri hefð Grundar og einstakri velvild þeirra sem þar stjórna málum . Hér má sjá vef hjúkrunar - og dvalarheimilisins Grundar . Sr . Auður Inga Einarsdóttir , heimilisprestur á Grund